ΓΡΑΠΤΗ ΕΡΩΤΗΣΗ E-3355/98

υποβολή: Maartje van Putten (PSE) προς την Επιτροπή

(16 Νοεμβρίου 1998)

Θέμα: Εγγυήσεις για την ελευθερία επιλογής των καταναλωτών όσον αφορά την αγορά προïόντων που δεν περιέχουν γενετικά τροποποιημένους οργανισμούς

Συμμερίζεται η Επιτροπή την άποψη ότι:

1. θα πρέπει να διασφαλισθεί η ελευθερία επιλογής των καταναλωτών, εξασφαλίζοντας την προσφορά τροφίμων που παράγονται χωρίς τη συνειδητή χρήση γενετικά τροποποιημένων οργανισμών;

2. τα προϊόντα που φέρουν το οικολογικό σήμα δεν θα πρέπει επί του παρόντος να περιέχουν κανέναν γενετικά τροποποιημένο οργανισμό, ώστε να μην προκαλείται σύγχυση στους καταναλωτές;

3. θα πρέπει να ελέγχεται αυστηρά η προτασσόμενη απουσία γενετικά τροποποιημένων οργανισμών, καθήν περίπτωση καλείται η Επιτροπή να αναφέρει με ποιόν τρόπο προτίθεται να πραγματοποιεί ενδεχομένως τον έλεγχο αυτόν;

4. το κόστος που συνεπάγεται η οργάνωση και ο έλεγχος δεν θα πρέπει να αντανακλάται στους τομείς που δεν προτίθενται να κάνουν χρήση γενετικά τροποποιημένων οργανισμών, κυρίως δε στο βιολογικό τομέα;

Απάντηση του κ. Santer εξ ονόματος της Επιτροπής

(11 Φεβρουαρίου 1999)

Η Επιτροπή συμφωνεί ότι είναι καλό οι καταναλωτές να έχουν τη δυνατότητα ελεύθερης επιλογής ανάμεσα σε προϊόντα παραγόμενα με και χωρίς γενετικά τροποποιημένους οργανισμούς (GMOs). Η παρούσα κοινοτική νομοθεσία στον τομέα της έγκρισης προϊόντων που αποτελούνται, περιέχουν ή προέρχονται από γενετικά τροποποιημένους οργανισμούς δεν επιβάλλει κανένα περιορισμό στην ελεύθερη επιλογή των οικονομικών παραγόντων να χρησιμοποιούν ή να μην χρησιμοποιούν, εγκεκριμένα προϊόντα για τους σκοπούς για τους οποίους εγκρίθηκαν.

Ωστόσο, η πολιτική επισήμανσης της Επιτροπής για τα είδη διατροφής αναμένεται να διευκολύνει την ανάπτυξη τμημάτων της αγοράς τα οποία διαφοροποιούνται ανάλογα με το κατά πόσο ή όχι έχουν χρησιμοποιηθεί γενετικά τροποποιημένα προϊόντα. Το αξιότιμο μέλος του Κοινοβουλίου αναφέρεται στην απάντηση της Επιτροπής προς τη γραπτή ερώτησή της E-3354/98(1) σχετικά με την επισκόπηση της κατάστασης προόδου των εργασιών για την εφαρμογή του κανονισμού (ΕΚ) 1139/98 σχετικά με την επισήμανση ορισμένων τροφίμων και των συστατικών τους που παράγονται από γενετικώς τροποποιημένη σόγια και αραβόσιτο(2).

Εθελοντικές απαιτήσεις επισήμανσης επιτρέπονται γενικά υπό την προϋπόθεση ότι τηρούνται οι όροι της οδηγίας 79/112/ΕΟΚ περί προσεγγίσεως των νομοθεσιών των κρατών μελών σχετικά με την επισήμανση και την παρουσίαση των τροφίμων καθώς επίσης και τη διαφήμισή τους(3). Έτσι, οι εθελοντικές απαιτήσεις επισήμανσης πρέπει να είναι αληθινές και να βασίζονται σε αντικειμενικά κριτήρια. Επίσης δεν πρέπει να παραπλανούν τους καταναλωτές. Αυτή η δυνατότητα εθελοντικών απαιτήσεων επισήμανσης αναφέρεται σαφώς στην ισχύουσα κοινοτική νομοθεσία που ορίζει υποχρεωτικές απαιτήσεις επισήμανσης για την παραγωγή γενετικά τροποποιημένων οργανισμών(4)(5).

Με βάση το Συμβούλιο Γεωργίας που πραγματοποιήθηκε στις 14-15 Δεκεμβρίου 1998, φαίνεται ότι η τελική έγκριση κανονισμού του Συμβουλίου για την τροποποίηση του ισχύοντος κοινοτικού πλαισίου για την οργανική παραγωγή γεωργικών προϊόντων (κανονισμός (ΕΟΚ) 2092/91 περί του βιολογικού τρόπου παραγωγής γεωργικών προϊόντων και των σχετικών ενδείξεων στα γεωργικά προϊόντα και στα είδη διατροφής(6)) μπορούν να συμβούν στις αρχές του 1999 και έτσι να καθιερωθεί η αρχή απαγόρευσης της χρησιμοποίησης της γενετικά τροποποιημένης τεχνολογίας στις οργανικές γεωργικές εκμεταλλεύσεις.

Επί του παρόντος, η Επιτροπή εξετάζει την ανάγκη και τη δυνατότητα καθιέρωσης ενός κοινοτικού πλαισίου με σκοπό τη θέσπιση λεπτομερέστερων προτύπων για την εθελοντική παραγωγή και επισήμανση των τροφίμων χωρίς τη χρησιμοποίηση γενετικά τροποποιημένων παραγόντων.

(1) ΕΕ C 289 της 11.10.1999.

(2) ΕΕ L 159 της 3.6.1998.

(3) ΕΕ L 33 της 8.2.1979.

(4) ΕΕ C 289 της 11.10.1999.

(5) Κανονισμός (ΕΚ) 258/97 σχετικά με τα νέα τρόφιμα και τα νέα συστατικά τροφίμων (Αιτιολογική σκέψη 10), ΕΕ L 43 της 14.2.1997.

(6) ΕΕ L 198 της 22.7.1991.